Kvinden kom kun lettere til skade. Politiet mistænker, at kvinden var påvirket under ulykken.

En kvinde bragede lørdag morgen ind i nabohuset til Skalborg Kro i City Syd i Aalborg. Selv om ulykken så voldsom ud, og bilen blev totalskadet, kom den 44-årige kvinde kun lettere til skade. - Nej, der er ikke sket hende det helt vilde. Måske også fordi hun kørte i den bil, hun gjorde, fortæller vagtchef ved Nordjyllands Politi Karsten Højrup Kristensen. Ulykken skete klokken 4.30 på Hobrovej, hvor kvinden kom kørende i sydgående retning. Af ukendte årsager kørte hun over i modsatte vejbane og fortsatte ind i det hus, der ligger i krydset ved Hobrovej og Vægten. Ingen af husets beboere kom til skade eller blev påvirket af ulykken. - Hun kører simpelthen hele vejen hen over begge spor, og derfor skal vi selvfølgelig også have kigget på, hvordan det kunne ske, siger vagtchefen. 44-årig var måske påvirket Kvinden skal nu afhøres for at klarlægge forløbet forud for ulykken. - Betjentene på stedet vurderede, at der var mistanke om, at kvinde var påvirket af enten alkohol, narko eller medicin - og fik derfor taget en blodprøve på hende. Nu må vi se, hvad den viser, siger Karsten Højrup Kristensen.